***KATICA ZA SVE*--PRVA NAGRADA U DUBROVNIKU**

**NA MEĐUNARODNOM FESTIVALU FILMA DJECE I MLADEŽI ZEMALJA MEDITERANA-INTERNATIONAL FESTIVAL FOR THE CHILDREN AND YOUTH OF THE MEDITERRANEAN COUNTRIES**

Baš kada smo željele objaviti na web stranicama naše škole uspješne rezultate naših filmaša s festivala, smotri i natjecanja koji su započeli krajem devetoga i početkom desetoga mjeseca u Sinju, Rijeci i Bjelovaru gdje smo postigli izvrsne rezultate filmovima **Diploma za hrabrost i Copy-paste**, iznenadila nas je vijest iz Dubrovnika s **Festivala filma djece i mladeži zemalja Mediterana.** Antonio Britvar i Karlo Batistić, filmaši koji su u našoj školi započeli filmsku karijeru i imali sreću da i ove godine njihov film uđe u konkurenciju najuspješnijih filmova mladeži Mediterana, poslali su nam divnu vijest. Film naše škole *Katica za sve* u kategoriji dokumentarnoga filma do 15 godina osvojio je **prvu nagradu.**

„Vrhunski dokumentaristički portret jedne hrabre i odvažne djevojčice na koju bi se svi mi, i djeca i odrasli trebali ugledati. Autorska ekipa stvorila je jak film dostojan svoje protagonistice koju iskreno i emotivno predstavljaju koristeći uspješno sva raspoloživa filmska sredstva i postupke," piše u katalogu Festivala.

Žao nam je što ove godine nismo nazočili Festivalu u Dubrovniku i što Katica nije sama primila nagradu. Umjesto nje na pozornicu su se popeli naši mladi Rudešani, Antonio i Karlo, ispričali se što Katice nema i preuzeli nagradu.

Čestitke cijeloj filmskoj ekipi koja je radila na realizaciji filma *Katica za sve* koji je, kako u domaćoj tako i u međunarodnoj dječjoj filmskoj konkurenciji, osvojio već pet nagrada.

U konkurenciju je ušao i film *Dobitak ili gubitak?* Čestitamo i ekipi toga filma.

I, naravno, čestitamo Antoniu i Karlu koji su dobili posebno priznanje za svoj film *150 riječi.* Cijelo vrijeme trajanja Festivala bili su s nama u kontaktu. Objavljujemo prve fotografije koje su nam poslali te jednu fotografiju naše Katice.

**Mirjana Jukić i Katica Šarić**